ନୂଆଦିଲ୍ଲୀ,୯।୧୧ଃ ୩ ଦକ୍ଷିଣ ଭାରତୀୟ ରାଜ୍ୟ କେରଳ, ତାମିଲନାଡୁ ଏବଂ ତେଲଙ୍ଗାନାରେ ରାଜ୍ୟପାଳ ଏବଂ ଶାସକ ଦଳ ମଧ୍ୟରେ ବିବାଦ ତୀବ୍ର ହୋଇଛି। ଏହି ୩ ରାଜ୍ୟର ରାଜ୍ୟପାଳମାନେ କେନ୍ଦ୍ରର ସଖୀ କଣ୍ଢେଇ ଭାବେ କାର୍ଯ୍ୟ କରୁଥିବା ଅଭିଯୋଗ ହୋଇଛି। ଉପରୋକ୍ତ ରାଜ୍ୟର ରାଜ୍ୟପାଳଙ୍କ ବିରୋଧରେ ଏକାଧିକ ବିକ୍ଷୋଭ ଶୋଭାଯାତ୍ରା କରିବା ଲାଗି ଶାସକ ଦଳଗୁଡ଼ିକ ଯୋଜନା ପ୍ରସ୍ତୁତ କରିଛନ୍ତି। ତେଲଙ୍ଗାନା ରାଜ୍ୟପାଳ ତାମିଲିସାଇ ସୌନ୍ଦରାରାଜନ ପଡ଼ୋଶୀ ରାଜ୍ୟ ରାଜନୀତିରେ ମୁଣ୍ଡ ପୂରାଉଥିବା ତାମିଲନାଡୁର ଶାସକ ଦଳ ଡିଏମ୍କେ ଅଭିଯୋଗ କରିଛି। ରାଜ୍ୟପାଳ ଦାୟିତ୍ୱ ନେବା ପୂର୍ବରୁ ସୌନ୍ଦରାରାଜନ ତାମିଲନାଡୁରେ ଭାଜପାର ବରିଷ୍ଠ ନେତା ଥିଲେ। ରାଜ୍ୟ ବିଶ୍ୱବିଦ୍ୟାଳୟଗୁଡ଼ିକରେ ନିଯୁକ୍ତିକୁ ନେଇ ତେଲଙ୍ଗାନାର ଶାସକ ଦଳ ଟିଆର୍ଏସ୍ ରାଜ୍ୟପାଳଙ୍କ କାର୍ଯ୍ୟକୁ ବିରୋଧ କରୁଛି। ରାଜନୀତି କରିବାକୁ ହେଲେ ସୌନ୍ଦରାରାଜନ ରାଜ୍ୟପାଳ ପଦବୀରୁ ଇସ୍ତଫା ଦିଅନ୍ତୁ ବୋଲି ଡିଏମକେ ମୁଖପତ୍ର ମୁରାସୋଲିରେ କୁହାଯାଇଛି। ସେହିପରି ତାମିଲନାଡୁ ରାଜ୍ୟପାଳ ଆର୍. ଏନ୍. ରବି ସମ୍ବିଧାନ ବିରୋଧରେ କାର୍ଯ୍ୟ କରୁଥିବା ନେଇ ଡିଏମ୍କେ ସମଭାବାପନ୍ନ ଏମ୍ପିମାନଙ୍କଠାରୁ ଦସ୍ତଖତ ସଂଗ୍ରହ କରି ତାଙ୍କ ବହିଷ୍କାର ଦାବି କରିଥିଲା। ସେଠାରେ ୨୦ଟି ବିଲ୍ ରାଜ୍ୟପାଳଙ୍କ ମଞ୍ଜୁରୀ ଅପେକ୍ଷାରେ ପଡ଼ିରହିଛି।
ସେହିପରି କେରଳ ରାଜ୍ୟପାଳ ଅରିଫ୍ ମହମ୍ମଦ ଖାନ ଏବଂ ସିପିଆଇ(ଏମ୍) ନେତୃତ୍ୱାଧୀନ ସରକାରଙ୍କ ମଧ୍ୟରେ ବାକ୍ଯୁଦ୍ଧ ଲାଗିରହିଛି। ଏର୍ନାକୁଲମ ଗେଷ୍ଟହାଉସ୍ରେ ଖବରଦାତା ସମ୍ମିଳନୀରୁ ୨ଟି ଟିଭି ଚ୍ୟାନେଲକୁ ତଡ଼ିଦେବା ଘଟଣାରେ ରାଜ୍ୟପାଳ ସାମ୍ବାଦିକମାନଙ୍କ ଆକ୍ରୋଶର ସମ୍ମୁଖୀନ ହୋଇଛନ୍ତି। ତାଙ୍କର ଅଗଣତାନ୍ତ୍ରିକ ବ୍ୟବହାରକୁ ରାଜ୍ୟ ସାମ୍ବାଦିକ ସଂଘ ନିନ୍ଦା କରିଛି। କେରଳର କାର୍ଯ୍ୟକାରୀ ସାମ୍ବାଦିକ ସଂଘ ପକ୍ଷରୁ ରାଜଭବନ ଅଭିମୁଖେ ଏକ ବିକ୍ଷୋଭ ଶୋଭାଯାତ୍ରା ବାହାରିଥିଲା। ମୁଖ୍ୟ ବିଲ୍ଗୁଡ଼ିକୁ ରାଜ୍ୟପାଳ ବିଳମ୍ବିତ କରୁଥିବା ରାଜ୍ୟ ସରକାର ଅଭିଯୋଗ ଆଣିଛନ୍ତି। ରାଜ୍ୟ ବିଶ୍ୱବିଦ୍ୟାଳୟଗୁଡ଼ିକର କୁଳପତିମାନଙ୍କୁ ଇସ୍ତଫା ଦେବା ଲାଗି ନିର୍ଦ୍ଦେଶ ଦେବା ପ୍ରତିବାଦରେ ଗତମାସ ୨୬ରେ ବାମଦଳ ପକ୍ଷରୁ ବିକ୍ଷୋଭ ପ୍ରଦର୍ଶନ କରାଯାଇଥିଲା। ଏପରିକି ରାଜ୍ୟପାଳ ପଦବୀ ହଟାଇଦେବାକୁ ସିପିଆଇ(ଏମ୍) ଦାବି କରିଥିଲା।
Enter your email to get our daily news in your inbox.
Leave this field empty if you're human:
